**Náfpaktos** (kreik. Ναύπακτος), antiikin **Naupaktos**, keskiajalla **Lepanto**, on Kreikan kaupunki sekä samanniminen Nafpaktían kunnan kunnallisyksikkö (Δημοτική Ενότητα Ναυπάκτου, *Dimotikí Enótita Nafpáktou*) ja entinen itsenäinen kunta. Se sijaitsee Aitolia-Akarnanian alueyksikössä Länsi-Kreikan alueella. Koko kunnallisyksikön väkiluku on 17 701 ja varsinaisen Náfpaktoksen kaupungin väkiluku 13 415 (vuonna 2011). Náfpaktos on Nafpaktían kunnan kuntakeskus.

Maantiede
---------

Náfpaktos sijaitsee Korintinlahden pohjoisrannalla aivan lahden suulla sijaitsevan pienemmän lahden pohjukassa, hieman itään Antírrion niemestä. Kaupunki on aina ollut Korintinlahden pohjoisrannikon parhaita satamapaikkoja. Kaupungin vanha linnavuori ja antiikin aikainen akropolis sijaitsee kaupungin keskustan luoteispuolella.

Historia
--------

### Antiikki

*Pääartikkeli: Antiikin Naupaktos*
Antiikin aikana kaupunki tunnettiin nimellä Naupaktos. Se oli itsenäinen kaupunkivaltio eli *polis*. Kreikkalaisessa mytologiassa Naupaktos sai laivoihin (*naus*) viittaavan nimensä siitä, että herakleidit rakensivat siellä laivaston, jolla he ylittivät Korintinlahden siirtyessään valtaamaan Peloponnesoksen.

Vanha piirros Lepantosta eli Náfpaktoksesta. Vincenzo Coronelli, Venetsia, n. 1708.
Naupaktos oli alun perin osa Ozolian Lokrista. Välillä kaupunki joutui kuitenkin Ateenan vallan alle ja se toimi peloponnesolaissodan aikana ateenalaisten laivastotukikohtana. Roomalaisella kaudella kaupunki vaikuttaa menettäneen merkitystään, mutta säilyi olemassa. Kaupunki tuhoutui maanjäristyksessä Justinianus I:n aikana.

### Keskiaika

Keskiajalla kaupunki toimi edelleen merkittävänä satamana, ja se oli sekä Bysantin laivaston käytössä että merkittävä pysähdyspaikka matkoilla lännestä Pyhään maahan. Toisen ristiretken aikaan vuonna 1204 kaupunki joutui Venetsian vallan alle. Tuolloin siitä käytettiin sen nimen italialaista muotoa *Lepanto*. Kaupunkia linnoitettiin sekä bysanttilaisella että venetsialaisvallan aikana. Keskiaikainen linnoitus eli *Kástro* rakennettiin akropoliille antiikin aikaisen linnoituksen jäänteiden päälle.

Náfpaktoksen kaupunkia.
Myöhemmin 1200-luvulla kaupunki palautui bysanttilaiseen valtaan. Tämän jälkeen se joutui ensimmäisen kerran osmanien eli turkkilaisten valtaan. Venetsialaiset saivat kaupungin takaisin vuonna 1407. Turkkilaiset valtasivat kaupungin uudelleen vuonna 1499. Vuonna 1571 ratkaiseva Lepanton taistelu venetsialaisten ja turkkilaisten välillä käytiin kaupungin lähellä. Venetsialaiset voittivat sen, mikä pysäytti osmanien etemisen länteen.

### Nykyinen kaupunki

Náfpaktoksen alueesta tuli osa itsenäistynyttä Kreikkaa vuonna 1829. Kaupunki tunnetaan edelleen erityisesti venetsialaisaikaisesta satamastaan ja linnastaan. Satamassa on Lepanton taisteluun osallistuneen Miguel de Cervantes'n patsas. Bótsariksen tornina (*Pýrgos Bótsari*) tunnetussa perinteistä tyyliä edustavassa kartanossa toimii Lepanton taistelun museo.

Náfpaktos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Nafpaktían kunnaksi yhdessä Antírrion, Apodotían, Chálkeian, Plátanoksen ja Pyllínin kanssa.

Kunnallisyksikön osat
---------------------

Näkymä Náfpaktoksen satamasta linnalle.
Náfpaktoksen sataman linnoitusta.
Náfpaktoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:

| Kylä- tai kaupunki­yhdys­kunta | Kylä, kaupunki tai muu asutus | Väkiluku (2011) |
| --- | --- | --- |
| Afroxyliá | Áno Afroxyliá | 3 |
| Káto Afroxyliá | 410 |
| Dáfni | Dáfni | 251 |
| Káto Dáfni | 621 |
| Lygiás | Lygiás | 1 161 |
| Mamouláda | Káto Mamouláda | 325 |
| Mamouláda | 16 |
| **Náfpaktos** | **Náfpaktos** | 13 415 |
| Neókastro | Neókastro | 40 |
| Paliámpela | 11 |
| Palaiochoráki | Mikró Palaiochoráki | 8 |
| Palaiochoráki | 39 |
| Pitsinaíika | Kastráki | 22 |
| Pitsinaíika | 111 |
| Sykiá | 11 |
| Rigáni | Diásello | 2 |
| Póros | 16 |
| Rigáni | 149 |
| Skála | Skála | 288 |
| Velvína | Velvína | 57 |
| Vlachomándra | Géfyra Baniá | 39 |
| Sfikaíika | 28 |
| Vlachomándra | 65 |
| Vomvokoú | Ágios Vasíleios | 22 |
| Léfka Vomvokoús | 37 |
| Mármara | 20 |
| Moní Agíou Ioánnou (luostari) | 11 |
| Vomvokoú | 50 |
| Xiropígado | Xiropígado | 473 |
| Yhteensä: 17 701 |

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. ↑  Άρθρο 1: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 11.8.2010, nro Τεύχος Δεύτερο, Αρ. Φύλλου 1292.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi) (Arkistoitu – Internet Archive)
3. 1 2 3 4  Smith, William: "Naupactus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. 1 2  History of Nafpaktos Municipality of Nafpaktia.  Arkistoitu 7.11.2017. Viitattu 28.8.2017.
5. 1 2 3  Nafpaktos History *Greeka.com*. Viitattu 28.8.2017.
6. ↑  Nafpaktos *Greeka.com*. Viitattu 28.8.2017.
7. ↑  Άρθρο 1: Σύσταση δήµων. NOMOΣ ΥΠ’ΑΡΙΘ. 3852: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 7.6.2010, nro Τεύχος Πρώτο, Αρ. Φύλλου 87.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi)

Aiheesta muualla
----------------

* Kuvia tai muita tiedostoja aiheesta **Náfpaktos** Wikimedia Commonsissa